b'\n_START_ARTICLE_\nZora Jan\xc5\xbeekovi\xc4\x8d\n_START_SECTION_\nOtro\xc5\xa1tvo in izobra\xc5\xbeevanje\n_START_PARAGRAPH_\nZora Jan\xc5\xbeekovi\xc4\x8d se je rodila kot druga od \xc5\xa1tirih otrok v Slovenski Bistrici, kjer je zaklju\xc4\x8dila osnovno in me\xc5\xa1\xc4\x8dansko \xc5\xa1olo. \xc5\xa0olanje je nadaljevala na realni gimnaziji v Mariboru, kamor se je preselila celotna dru\xc5\xbeina. Leta 1938 se je vpisala na Medicinsko fakulteto v Zagrebu, vendar je \xc5\xa1tudij prekinila zaradi druge svetovne vojne. V letih od 1943 do 1945 je kot \xc5\xa1tudentka medicine slu\xc5\xbebovala v bolni\xc5\xa1nici v Vara\xc5\xbedinu. Po vojni je \xc5\xa1tudij dokon\xc4\x8dala in za doktorja medicine promovirala leta 1947. Specializacijo iz plasti\xc4\x8dne kirurgije je kon\xc4\x8dala leta 1957 v Beogradu.\n_START_SECTION_\nDelo\n_START_PARAGRAPH_\nTakoj po diplomi se je v septembru 1947 leta zaposlila v Splo\xc5\xa1ni bolni\xc5\xa1nici, danes Univerzitetnem klini\xc4\x8dnem centru Maribor, kjer je ostala vse do upokojitve leta 1984. Leta 1955 je prevzela vodenje novoustanovljenega Odseka za plasti\xc4\x8dno kirurgijo z izjemno omejenim kadrom in finan\xc4\x8dnimi sredstvi ter se takoj usmerila v kirur\xc5\xa1ko zdravljenje opeklin. _NEWLINE_Februarja 1961 je pri\xc4\x8dela zdraviti opekline po novi doktrini, z revolucionarno metodo z zgodnjim tangencialnim odstranjevanjem odmrle ko\xc5\xbee v prvih \xc5\xa1tirih dneh po nastanku opekline in takoj\xc5\xa1njim kritjem razgaljenih povr\xc5\xa1in s prostimi kro\xc5\xbenimi presadki. Po dveh letih zdravljenja s to metodo je bilo zdravljeno dovolj pacientov, da je lahko metodo predstavljala \xc5\xa1ir\xc5\xa1i strokovni javnosti. Izsledki so kazali da je mo\xc5\xbenost pre\xc5\xbeivetja huje ope\xc4\x8denih bistveno ve\xc4\x8dja, \xc4\x8das zdravljenja kraj\xc5\xa1i, posledice po kon\xc4\x8danem zdravljenju pa manj\xc5\xa1e. Metoda je bila dokon\xc4\x8dno sprejeta leta 1968, ko je v Mariboru potekal kongres plasti\xc4\x8dnih in maksilofacialnih kirurgov ter po objavi \xc4\x8dlanka v reviji Journal of Trauma leta 1970. Njena metoda zdravljenja je re\xc5\xa1ila tiso\xc4\x8dih in predstavlja izjemen doprinos h kirur\xc5\xa1ki terapiji opeklin._NEWLINE_Svojo metodo zdravljenja je v tujini sprva predstavljala v ZDA in Zdru\xc5\xbeenem kraljestvu. Maribor pa je postal za ve\xc4\x8d kot desetletje svetovni center zdravljenja opeklin. Na izobra\xc5\xbeevanje k njej so prihajali najeminentnej\xc5\xa1i svetovni strokovnjaki s podro\xc4\x8dja plasti\xc4\x8dne, rekonstrukcijske kirurgije in opeklin. Skupaj je tako v Mariboru od leta 1965 do 1986 Oddelek za plasti\xc4\x8dno kirurgijo obiskalo 237 takrat najeminentnej\xc5\xa1ih kirurgov iz celega sveta, Jan\xc5\xbeekovi\xc4\x8deva pa je o zdravljenju opeklin predavala v ve\xc4\x8d dr\xc5\xbeavah sveta._NEWLINE_Za svoje strokovno in znanstveno-raziskovalno delo je leta 1967 prejela naziv primarij, leta 1978 pa je bila izvoljena v naziv izrednega profesorja za podro\xc4\x8dje kirurgije na Medicinski fakulteti Univerze v Ljubljani.\n_START_SECTION_\nOdlikovanja in nagrade\n_START_PARAGRAPH_\nLeta 2000 je prejela \xc4\x8dastni znak svobode Republike Slovenije z naslednjo utemeljitvijo: \xc2\xbbza dolgoletno nesebi\xc4\x8dno in po\xc5\xbertvovalno zdravni\xc5\xa1ko delo\xc2\xab, leta 2004 pa \xc5\xa1e zlati red za zasluge Republike Slovenije z obrazlo\xc5\xbeitvijo\xcb\x90 \xc2\xbbza \xc5\xbeivljenjsko delo v medicini, poseben prispevek k razvoju sodobne metode zdravljenja opeklin in mednarodnemu uveljavljanju slovenske medicinske znanosti\xc2\xab._NEWLINE_Leta 1999 je prejela naziv \xc4\x8dastne ob\xc4\x8danke Mestne ob\xc4\x8dine Maribor in ob\xc4\x8dine Slovenska Bistrica. Univerza v Mariboru pa ji je leta 1996 podelila naslov \xc4\x8dastna doktorica._NEWLINE_Za svoje raziskovalno in inovativno delo je dobila ve\xc4\x8d odlikovanj, med drugim leta 1974 v Cincinnatiju odli\xc4\x8dje Everett Idris Evansa, spominsko odli\xc4\x8dje Ameri\xc5\xa1kega opeklinskega zdru\xc5\xbeenja (ABA), leta 2011 pa \xc5\xa1e priznanje ABA za \xc5\xbeivljenjsko delo. Po Zori Jan\xc5\xbeekovi\xc4\x8d je bila poimenovana nagrada Evropskega kluba za otro\xc5\xa1ke opekline "Zlata britev", katere prva dobitnica je.'